# Εργασία με αρχεία με χρήση Bluetooth

Με το λογισμικό Intel® PROSet/Wireless Software, μπορείτε να κάνετε κοινή χρήση τοπικών φακέλων στον υπολογιστή σας με άλλες συσκευές Bluetooth, να μεταφέρετε αρχεία οποιουδήποτε τύπου μεταξύ υπολογιστών και συσκευών Bluetooth, να δημιουργείτε ή να διαγράφετε αρχεία και φακέλους σε μια συσκευή Bluetooth και να χρησιμοποιείτε τον Οδηγό αποστολής από το μενού του Microsoft Office για να στείλετε αρχεία σε συσκευές Bluetooth.

Στα υποστηριζόμενα προφίλ μεταφοράς αρχείων περιλαμβάνονται τα ακόλουθα:

- Πρωτόκολλο Μεταφοράς Αρχείων (File Transfer Protocol (FTP)) – πελάτης και διακομιστής
- Βασικό Προφίλ Απεικόνισης (Basic Imaging Profile (BIP)) – διακομιστής
- Ανταλλαγή Αντικειμένων (Object Exchange (OBEX)) 1.5 – Λειτουργία Μονής Απόκρισης (Single Response Mode (SRM))
- Όλα τα προφίλ OBEX έχουν δυνατότητα 3.0+HS (High Speed (Υψηλή Ταχύτητα)
- Ενοποίηση του Microsoft Office με τον πελάτη Προφίλ Ώθησης Αντικειμένων (Object Push Profile (OPP))

Εάν μια απομακρυσμένη συσκευή Bluetooth υποστηρίζει το πρότυπο Bluetooth 3.0 + HS, οι περισσότερες διαδικασίες μεταφοράς αρχείων εκτελούνται αυτόματα σε λειτουργία Υψηλής Ταχύτητας (High Speed) με χρήση του προσαρμογέα WiFi.

## Μεταφορά και διαχείριση αρχείων με χρήση σύνδεσης Bluetooth

Για την πρόσβαση σε αρχεία και φακέλους μιας συσκευής Bluetooth, το λογισμικό Intel® PROSet/Wireless Software παρέχει μια ενσωματωμένη στην Εξερεύνηση των Windows προβολή του συστήματος αρχείων της συσκευής Bluetooth. Αυτός είναι ο πιο αποτελεσματικός τρόπος ανταλλαγής αρχείων με απομακρυσμένες συσκευές Bluetooth. Συγκεκριμένα, σάς προσφέρει τις ακόλουθες δυνατότητες:

- Περιήγηση στα αρχεία και τους φακέλους της συσκευής Bluetooth
- Μεταφορά αρχείων μεταξύ του υπολογιστή σας και της συσκευής Bluetooth
- Δημιουργία ή διαγραφή φακέλων στη συσκευή Bluetooth

Όλες αυτές οι λειτουργίες μπορούν να εκτελεστούν με τη βοήθεια μιας βασικής διασύνδεσης που μοιάζει με την Εξερεύνηση των Windows.

Η πρόσβαση σε απομακρυσμένα αρχεία και φακέλους κοινής χρήσης είναι δυνατή με δύο τρόπους:

1. Κάντε κλικ στο στοιχείο Εξερεύνηση απομακρυσμένου φακέλου στην ομάδα Ανταλλαγή αρχείων του παραθύρου "Λειτουργίες και ρυθμίσεις συσκευής Bluetooth".
2. Κάντε κλικ στον εικονικό φάκελο με το όνομα της συσκευής Bluetooth στην Εξερεύνηση των Windows (Υπολογιστής, ομάδα Άλλα). Αυτός ο εικονικός φάκελος δημιουργείται αυτόματα για κάθε συσκευή Bluetooth με δυνατότητα διακομιστή FTP Bluetooth που προσθέτετε.

Και στις δύο περιπτώσεις, η δομή αρχείων αυτής της συσκευής Bluetooth εμφανίζεται σε μια προβολή σε στιλ Εξερεύνησης των Windows. Σε αυτό το παράθυρο, μπορείτε να εκτελείτε όλες τις συνήθεις εργασίες με αρχεία με τον ίδιο τρόπο που το κάνετε με τα τοπικά αρχεία στον υπολογιστή σας.

Σημείωση: Στη διάρκεια μιας διαδικασίας ανταλλαγής δεδομένων OBEX, η απομακρυσμένη συσκευή είναι πιθανό να ζητήσει κωδικό πρόσβασης. Ο κωδικός πρόσβασης μπορεί να απαιτεί την εισαγωγή και εμφάνιση πληροφοριών κειμένου στο χρήστη. Αυτός ο κωδικός πρόσβασης χρησιμοποιείται και ισχύει απλά και μόνο για την άμεση σύνδεση OBEX μεταξύ των δύο συσκευών που επικοινωνούν η μία με την άλλη μέσω Bluetooth. Εάν γίνει τέτοιου είδους αίτηση για κωδικό πρόσβασης από την απομακρυσμένη συσκευή, θα εμφανιστεί ένα πλαίσιο διαλόγου στο οποίο ο χρήστης μπορεί να εισαγάγει τον κωδικό πρόσβασης. Για να επικυρωθεί και να μπορεί να λειτουργήσει η σύνδεση OBEX, πρέπει να εισαχθεί ο ίδιος κωδικός πρόσβασης και στις δύο συσκευές. Εάν οι κωδικοί πρόσβασης δεν είναι οι ίδιοι, η σύνδεση θα τερματιστεί.

## Κοινή χρήση τοπικού φακέλου με άλλες συσκευές Bluetooth

Χρησιμοποιώντας το λογισμικό Intel® PROSet/Wireless Software, μπορείτε να κάνετε κοινή χρήση φακέλων του υπολογιστή σας με άλλες συσκευές Bluetooth. Αυτό γίνεται με τη βοήθεια του παραθύρου "Ρυθμίσεις Bluetooth". Για περισσότερες λεπτομέρειες, ανατρέξτε στην ενότητα Ρύθμιση παραμέτρων φακέλου κοινής χρήσης.

## Αποστολή αρχείων από το Microsoft Office σε συσκευή Bluetooth

Χρησιμοποιώντας το λογισμικό Intel® PROSet/Wireless Software, μπορείτε να μεταφέρετε αρχεία των προγραμμάτων του Microsoft Office σε άλλες συσκευές Bluetooth. Αυτή η δυνατότητα είναι διαθέσιμη για τα προγράμματα Microsoft Word, Excel, Access και Power Point στις ακόλουθες εκδόσεις:

- Microsoft Office 2003
- Microsoft Office 2007
- Microsoft Office 2010

Για να στείλετε ένα ανοιχτό έγγραφο του Microsoft Office σε μια απομακρυσμένη συσκευή Bluetooth:

1. Ανάλογα με την έκδοση του Microsoft Office που χρησιμοποιείτε, επιλέξτε την ενέργεια Αποστολή σε Bluetooth στο μενού ή τη γραμμή εργαλείων. Για σχετικές οδηγίες, ανατρέξτε στη Βοήθεια για το Microsoft Office. Εμφανίζεται το παράθυρο "Μεταφορά αρχείων μέσω Bluetooth".
2. Αφού ανοίξει το παράθυρο "Μεταφορά αρχείων μέσω Bluetooth", επιλέξτε μια συσκευή προορισμού Bluetooth και κάντε κλικ στο κουμπί Επόμενο.
3. Εμφανίζεται το παράθυρο προόδου μεταφοράς αρχείων και το τρέχον ανοιχτό έγγραφο αποστέλλεται στην επιλεγμένη συσκευή Bluetooth. Όταν η διαδικασία ολοκληρωθεί, θα λάβετε σχετική ειδοποίηση.

## Λήψη αρχείων από συσκευή Bluetooth σε υπολογιστή

Όταν μια άλλη συσκευή Bluetooth ξεκινήσει μια μεταφορά αρχείων προς τον υπολογιστή σας (για παράδειγμα, με χρήση της εντολής Αποστολή με Bluetooth), εμφανίζεται το παράθυρο μηνύματος "Λήψη αρχείων", το οποίο παρέχει μια προεπιλεγμένη διαδρομή προορισμού για τα εισερχόμενα αρχεία.

Σημείωση: Αυτό το παράθυρο εμφανίζεται αυτόματα μόνο εάν η συσκευή Bluetooth χρησιμοποιεί προφίλ BIP για μεταφορά αρχείων. Τυπικά, αυτό το προφίλ χρησιμοποιείται για αποστολή εικόνων από κινητή συσκευή σε υπολογιστή. Για λήψη όλων των άλλων τύπων αρχείων που στέλνονται με χρήση άλλων προφίλ (για παράδειγμα, OPP), ξεκινήστε τη διαδικασία Λήψη αρχείου από το μενού Bluetooth στην περιοχή ειδοποιήσεων.

Στο παράθυρο "Λήψη αρχείου", μπορείτε να αλλάξετε τον προεπιλεγμένο φάκελο προορισμού στον οποίο αποθηκεύονται τα εισερχόμενα αρχεία και εικόνες. Για το σκοπό αυτό, ακολουθήστε τα παρακάτω βήματα:

1. Κάντε κλικ στο κουμπί Αναζήτηση και επιλέξτε ένα φάκελο.
2. Αφού επιλέξετε μια διαδρομή, κάντε κλικ στο κουμπί Αποδοχή για να ξεκινήσει η μεταφορά αρχείων.
3. Εάν λαμβάνετε περισσότερα από ένα αρχεία, μπορείτε να κάνετε κλικ στο κουμπί Αποδοχή όλων για να επιβεβαιώσετε ταυτόχρονα όλες τις μεταφορές αρχείων.

Για να απορρίψετε ένα μεμονωμένο εισερχόμενο αρχείο, κάντε κλικ στο κουμπί Απόρριψη, ενώ για να απορρίψετε όλα τα εισερχόμενα αρχεία, κάντε κλικ στο κουμπί Απόρριψη όλων.