Vissza a tartalomhoz

# Bluetooth* vezeték nélküli technológia

A Bluetooth* vezeték nélküli technológia egy olyan rövid hatótávolságú kommunikációs technológia, amely a hordozható és/vagy rögzített eszközöket csatlakoztató kábelek biztonságos kiváltására szolgál.

A Bluetooth* szabvány és a Bluetooth* vezeték nélküli technológia struktúrájának világszintű elfogadása azt jelenti, hogy a Bluetooth*-kompatibilis eszközök bármelyik másik Bluetooth*-kompatibilis eszközhöz képesek csatlakozni adott távolságon belül.

Az ebben a részben szereplő összes információ és további technológiai részletek is elérhetők a www.bluetooth.com webhelyen.

A Bluetooth*-kompatibilis elektronikus eszközök közti összeköttetés lehetővé teszi az eszközök vezeték nélküli kommunikációját kis hatótávolságú ad hoc hálózatokon keresztül (pikohálózatoknak is nevezik őket). A pikohálózatok dinamikusan és automatikusan létrejönnek, amint Bluetooth*-kompatibilis eszközök kerülnek a hatótávolságon belülre, illetve kívülre. A pikohálózatok minden egyes eszköze egyidejűleg legfeljebb hét másik eszközzel tud kommunikálni az adott pikohálózaton belül, és minden egyes eszköz egyszerre több pikohálózathoz is tartozhat. A Bluetooth*-kompatibilis eszközök csatlakoztatása így lényegében végtelen sokféle kombinációban történhet.

A Bluetooth* vezeték nélküli technológia hatótávolsága alkalmazásfüggő. A szabvány alapspecifikációja 10 méteres minimális hatótávolságot ír elő, de felső határérték nincs megadva, és a gyártók megoldásaik finomhangolásával garantálhatják az adott alkalmazásnak megfelelő hatótávolságot.

Frekvenciatartomány

A Bluetooth* vezeték nélküli technológia a 2,4-2,485 GHz-es, nem engedélyköteles ISM (ipari, tudományos és orvosi) sávban működik, és szórt spektrumú, frekvenciaugratásos, full duplex jelet használ 1600 ugrás/s névleges sebességen. A 2,4 GHz-es ISM sáv a legtöbb országban elérhető és nem engedélyköteles.

Interferencia

A Bluetooth* vezeték nélküli technológia adaptív frekvenciaugratásos (Adaptive Frequency Hopping, AFH) eljárása úgy lett kifejlesztve, hogy minél kisebb legyen a 2,4 GHz-es sávon osztozó eszközök között az interferencia. Az AFH eljárás úgy működik, hogy kihasználja a frekvenciatartományban rendelkezésre álló frekvenciákat. A technológia észleli a frekvenciatartományt használó többi eszközt, és elkerüli az ezek által használt frekvenciákat. A 79 frekvencia közötti adaptív, 1 MHz-es lépésközzel történő ugrálás hathatós védelmet nyújt az interferenciával szemben, és hatékonyabb átvitelt biztosít a frekvenciatartományon belül. A felhasználók számára a Bluetooth* vezeték nélküli technológia frekvenciaugratása még akkor is jobb teljesítményt biztosít, ha a Bluetooth* vezeték nélküli technológia mellett más technológiát is használnak.

Hatótávolság

A hatótávolság függ az adott eszközben használt rádió besorolásától:

- 3-as osztályú rádió - a hatótávolság legfeljebb 1 méter
- 2-es osztályú rádió (leggyakrabban mobileszközökben fordul elő) - a hatótávolság legfeljebb 10 méter
- 1-es osztályú rádió (leggyakrabban ipari környezetben fordul elő) - a hatótávolság legfeljebb 100 méter

Teljesítmény

A leggyakrabban előforduló 2-es osztályú rádióegység fogyasztása 2,5 mW. A Bluetooth* vezeték nélküli technológia rendkívül alacsony fogyasztást biztosít, többek között azért, mert lehetővé teszi az inaktív rádióegységek kikapcsolását.

A 3.0 HS verzió általános alternatív MAC/PHY rétege lehetővé teszi a távoli nagy sebességű eszközök erősítőinek észlelését, és csak akkor kapcsolja be a rádiót, amikor arra az adatátvitelhez szükség van. Ezáltal optimalizálja a fogyasztást és elősegíti a biztonságot.

Adatátviteli sebesség

- 1 Mbit/s az 1.2-es verzióban
- Max. 3 Mbit/s támogatott a 2.0 EDR verzióban
- Max. 24 Mbit/s támogatott a 3.0 HS verzióban

Vissza a tetejére | Vissza a tartalomhoz | Védjegyek és felelősségkizárás